Ο **Μάρκους Μερκ** (*Markus Merk*, γεννήθηκε στις 15 Μαρτίου 1962 στο Καϊζερσλάουτερν) είναι Γερμανός πρώην διαιτητής ποδοσφαίρου στο κορυφαίο επίπεδο. Κέρδισε 6 φορές το «Βραβείο του Γερμανού Διαιτητή της Χρονιάς», ενώ το 2005 τιμήθηκε με το γερμανικό παράσημο Bundesverdienstkreuz σε αναγνώριση των υπηρεσιών του προς το ποδόσφαιρο αλλά και για το φιλανθρωπικό του έργο στην Ινδία. Κατατάχθηκε επίσης ως ο καλύτερος διαιτητής ποδοσφαίρου από τη Διεθνή Ομοσπονδία Ιστορίας και Στατιστικής του Ποδοσφαίρου το 2004, το 2005 και το 2008. Στο επάγγελμα ήταν οδοντίατρος.

Ο Μερκ συνέδεσε το όνομά του με τη σημαντικότερη στιγμή στην ιστορία της ελληνικής εθνικής ομάδας ποδοσφαίρου, καθώς διαιτήτευσε τον τελικό αγώνα του Ευρωπαϊκού Πρωταθλήματος του 2004, όπου η Ελλάδα νίκησε την Πορτογαλία με 0-1. Ολοκλήρωσε τη σταδιοδρομία του διαιτητεύοντας τον αγώνα Μπάγερν Μονάχου - Χέρτα Βερολίνου την τελευταία αγωνιστική της Μπούντεσλιγκα του 2007–2008, στις 17 Μαΐου 2008. Σήμερα σχολιάζει ως ειδήμονας στην εταιρεία συνδρομητικής δορυφορικής τηλεοράσεως Sky Deutschland.

Στο γερμανικό πρωτάθλημα
------------------------

Το 1988 ο Μερκ διορίσθηκε ως ο νεαρότερος διαιτητής της Μπούντεσλιγκα στην ιστορία της, σε ηλικία 25 ετών. Γρήγορα καθιερώθηκε ως αξιόπιστος στο έργο του και μόλις μια τετραετία αργότερα έγινε διαιτητής της FIFA, ώστε να διαιτητεύσει στους Ολυμπιακούς Αγώνες του 1992. Στη γερμανική σταδιοδρομία του εκλέχθηκε 6 φορές «Γερμανός Διαιτητής της Χρονιάς», περισσότερες από οποιονδήποτε άλλον.

Στην UEFA
---------

Η επιλογή του Μάρκους Μερκ για τον μεγάλο τελικό αγώνα του Euro 2004 επικρίθηκε σφοδρά από την Πορτογαλία, καθώς ήταν γνωστό ότι ο προπονητής της αντίπαλης ελληνικής ομάδας Ότο Ρεχάγκελ, όταν ζούσε στη Γερμανία, ήταν τακτικός πελάτης στο οδοντιατρείο του Μερκ. Παρά το γεγονός αυτό, ο Μερκ κέρδισε παγκόσμια αναγνώριση για την εξαιρετική διαιτησία του σε αυτόν τον αγώνα. Με τον ίδιο αγώνα έγινε ο πρώτος Γερμανός διαιτητής μετά τον Ανατολικογερμανό Ρούντι Γκλέκνερ το 1970 που διαιτήτευε τελικό είτε Ευρωπαϊκού Πρωταθλήματος, είτε Παγκόσμιου Κυπέλλου. Βοηθοί του στο ματς ήταν οι Γιαν Χέντρικ Σάλβερ και Κρίστιαν Σρόερ.

Στο Τσάμπιονς Λιγκ της UEFA το 2005, ο Μερκ σφύριζε στον επαναληπτικό προημιτελικό αγώνα μεταξύ της ΑΚ Μίλαν και της Ίντερ. Στο β΄ ημίχρονο, με μια αμφιλεγόμενη απόφαση, ακύρωσε τέρμα του Εστέμπαν Καμπιάσο, μια ενέργεια που προκάλεσε τη ρίψη μπουκαλιών και φωτοβολίδων από οπαδούς της Ίντερ, με αποτέλεσμα ο αγώνας να διακοπεί οριστικά στο 72ο λεπτό.

Μια άλλη αμφιλεγόμενη στιγμή του Μερκ ήταν το 71ο λεπτό του αγώνα ανάμεσα στην ΦΚ Πετρζάλκα (τότε *Artmedia*) και στην Πόρτο στις 6 Δεκεμβρίου 2005, όταν ο Μερκ δεν τιμώρησε ένα «χέρι» του Πέπε στην περιοχή του πέναλτι. Η απόφαση αυτή διεμόρφωσε κρίσιμο αποτέλεσμα, καθώς αν δινόταν πέναλτι και σημειωνόταν τέρμα, το αουτσάιντερ FC Artmedia θα προκρινόταν στον γύρο των 16, ενώ τελικώς προκρίθηκε η Πόρτο.

Παλαιότερα ο Μερκ είχε σφυρίξει στον τελικό του Κυπέλλο Κυπελλούχων της UEFA του 1997 και στον τελικό του Τσάμπιονς Λιγκ του 2003.

Στη FIFA
--------

Εκτός από τους Ολυμπιακούς Αγώνες του 1992, ο Μάρκους Μερκ διαιτήτευσε στα προκριματικά του Παγκόσμιου Κυπέλλου έναν αγώνα του 1993 μεταξύ Ολλανδίας και Αγγλίας, στον οποίο επανειλημμένα συγκράτησε τον εξαγριωμένο μάνατζερ της Αγγλίας Γκρέιαμ Τέιλορ όταν δεν δόθηκε πέναλτι και μετά κόκκινη κάρτα σε βάρος των Ολλανδών. Χρόνια αργότερα ωστόσο ο Τέιλορ εξέφρασε την ευγνωμοσύνη του προς τον Μερκ σε συνέντευξή του στον *Observer*, επειδή δεν τον είχε στείλει εκτός γηπέδου, όπως θα μπορούσε να είχε κάνει. Διαιτήτευσε επίσης δύο αγώνες του Παγκόσμιου Κυπέλλου 2002. Ήταν ο διαιτητής στον ημιτελικό του Κυπέλλου Συνομοσπονδιών του2003 μεταξύ Καμερούν και Κολομβίας, έναν αγώνα που έμεινε στην ιστορία του ποδοσφαίρου εξαιτίας του θανάτου του Μαρκ-Βιβιέν Φοέ.

Στο Παγκόσμιο Κύπελλο του 2006 ο Μερκ διαιτήτευσε τρεις αγώνες, αλλά κανέναν από τους αγώνες της φάσεως νοκ-άουτ. Μετά από αυτή τη διοργάνωση, ο Μερκ ήταν πολύ επικριτικός για την όλη διαδικασία επιλογής διαιτητών της FIFA, δηλώνοντας σε γερμανική αθλητική τηλεοπτική εκπομπή ότι *«μού λήστεψαν δύο εβδομάδες από τη ζωή μου»*.

Προσωπική ζωή
-------------

Ο Μερκ ζει σήμερα στο Ότερμπαχ, κωμόπολη-προάστιο της γενέτειράς του Καϊζερσλάουτερν με τη σύζυγό του και τον γιο τους. Σταμάτησε να εξασκεί την οδοντιατρική το 2005, εξαιτίας της αντιθέσεώς του στο *Praxisgebühr*, ένα τέλος που θα πλήρωναν οι ασθενείς για να συμβουλεύονται απλώς τον γιατρό τους. Ο Μερκ είναι θρήσκος και ενεργός στη βοήθεια προς παραγκουπόλεις στην Ινδία, παρέχοντας βασική οδοντιατρική φροντίδα για τους φτωχούς από το 1991. Υποστηρίζει το ίδρυμα *Indienhilfe Kaiserslautern*, που ανεγείρει σχολεία και διαμερίσματα για τους αστέγους, στους οποίους προσφέρει και βασική ιατρική βοήθεια.

Με ύψος 1,81 μέτρο, ο Μερκ ήταν ένας από τους πιο γυμνασμένους διαιτητές ποδοσφαίρου, καθώς αρκετές φορές ξεπερνούσε τους συναδέλφους του κατά έναν ολόκληρο γύρο του σταδίου στα ετήσια τεστ φόρμας, ενώ το ατομικό ρεκόρ του στον μαραθώνιο είναι 2 ώρες και 42 λεπτά. Εξάλλου ασχολείται συστηματικά με το τρίαθλο.

Παραπομπές
----------

1. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 26  Απριλίου 2014.
2. ↑  *filmportal.de*. e56bb5300ac14a3bb94c5859db73ae11. Ανακτήθηκε στις 9  Οκτωβρίου 2017.
3. ↑  (Γερμανικά) *Εγκυκλοπαίδεια Μπρόκχαους*. merk-markus.
4. ↑  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 11  Δεκεμβρίου 2014.
5. ↑  «Former Results | IFFHS». *IFFHS*. Αρχειοθετήθηκε από το πρωτότυπο στις 2019-09-24.. Ανακτήθηκε στις 3 November 2016.
6. ↑  «HISTORY : IFFHS AWARDS - MARKUS MERK (GERMANY) 2004, 2005, 2008 | IFFHS». *iffhs.de*. Αρχειοθετήθηκε από το πρωτότυπο στις 31 Ιανουαρίου 2020. Ανακτήθηκε στις 31 Ιανουαρίου 2020.
7. ↑  «Milan game ended by crowd trouble». *BBC News*. 12 April 2005. .
8. ↑  «Internazionale 0 - 1 Milan (Agg: 0 - 3)». *Guardian*. 12 Απριλίου 2005. Ανακτήθηκε στις 3 Οκτωβρίου 2013.
9. ↑  Saffer, Paul (7 Δεκεμβρίου 2005). «Artmedia enjoy UEFA Cup bonus». *UEFA*. It took some desperate defending to whip the ball away from him in the goalmouth
10. ↑  «Artmedia Bratislava - FC Porto 0:0». *Cas*. 7 Δεκεμβρίου 2005.
11. ↑  Starý, Petr (6 Δεκεμβρίου 2005). «Artmedia Bratislava (SVK) - FC Porto (POR)». *Eurofotbal.cz*.
12. ↑  Jackson, Jamie (1 Οκτωβρίου 2006). «How did it feel ...». *The Guardian*.
13. ↑  Flohr, Sebastian (15 April 2006). «Fußball-Schiedsrichter Markus Merk: Entscheiden wie die beste Pfeife der Welt» (στα γερμανικά). *Faz.net* (FAZ).. Ανακτήθηκε στις 29 October 2020.
14. ↑  Stinn, Winfried. «Markus Merk: Schiedsrichter und Läufer aus Leidenschaft». *www.laufreport.de* (στα Γερμανικά). Ανακτήθηκε στις 29 Οκτωβρίου 2020.

Εξωτερικοί σύνδεσμοι
--------------------

* Το προφίλ του Μάρκους Μερκ στο *worldfootball.net*
* Δεδομένα για τον Μερκ

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 197381793
* ISNI: 0000 0003 9812 568X
* GND: 112752209

 |

 |